**Informatīvais ziņojums**

### “Par 2019. gada 20. - 21. jūnija Eiropadomē izskatāmajiem jautājumiem”

Šā gada 20. – 21. jūnijā notiks Eiropadome, kuras darba kārtībā ir četri jautājumu bloki: (1) ES institucionālais cikls; (2) ES daudzgadu budžets 2021-2027. gadam; (3) klimata pārmaiņas; (4) citi jautājumi (dezinformācija; ES paplašināšanās; Eiropas semestris).

*ES institucionālais cikls*

Eiropadomē plānots diskutēt par **ES augstajiem amatiem**, t.sk. Eiropas Komisijas (EK) priekšsēdētāja kandidātu. Līdzšinējā EK priekšsēdētāja Ž.K. Junkera amata termiņš ir līdz š.g. 1. novembrim, kad darbu jāuzsāk jaunajai EK. Plānots, ka lēmumi tiks pieņemti par vairākiem augstajiem amatiem - EK priekšsēdētāju, Eiropadomes priekšsēdētāju, Eiropas Parlamenta prezidentu, ES Augsto pārstāvi ārlietās un drošības politikas jautājumos, Eiropas Centrālās bankas prezidentu.

Latvijas nostāja. Nepieciešams pabeigt raitu ES institucionālo pāreju, apstiprinot pārstāvjus ES augstajos amatos, lai ES institūcijas varētu turpināt pilnvērtīgi strādāt. ES augsto amatu kandidātu apstiprināšanā nepieciešams ievērot līdzsvaru t.sk. ģeogrāfisko.

*ES daudzgadu budžets*

Eiropadomē iekļauts jautājums par **ES daudzgadu budžetu 2021.-2027. gadam**. Plānots izvērtēt Rumānijas prezidentūras laikā sasniegto progresu. Sagaidāms, ka Eiropadome aicinās Somijas prezidentūru turpināt darbu, lai tuvinātu sarunas vienošanās panākšanai šā gada rudenī.

Latvijas nostāja. Latvija atbalsta laicīgu vienošanos par ES daudzgadu budžetu. Vienlaikus jaunā daudzgadu budžeta saturs un kvalitāte ir svarīgāka par konkrētu termiņu. Latvijas prioritātes MFF sarunās nav mainījušās – nepieļaut būtisku finansējuma samazinājumu Kohēzijas un Kopējās lauksaimniecības politikās, panākt tiešmaksājumu izlīdzināšanu lauksaimniecībā, nodrošināt pietiekamu finansējumu Rail Baltica projektam, kā arī nodrošināt pieeju ES centralizēti vadītajām programmām, piemēram “Apvārsnis Eiropa”.

*Klimata pārmaiņas*

Tāpat Eiropadomes darba kārtībā iekļauts jautājums par **klimata pārmaiņām**. Sagaidāms, ka Eiropadomē notiks kopējas ES klimata politikas nostājas sagatavošana 2019. gada 23. septembrī notiekošajam ANO Klimata samitam, kā arī notiks atkārtota atbalsta paušana ES apņemšanās īstenot Parīzes nolīguma saistības, uzsverot nepieciešamību izstrādāt un iesniegt ANO Konvencijas Sekretariātam ES ilgtermiņa oglekļa mazietilpīgas attīstības stratēģiju.

Latvijas nostāja. Klimata pārmaiņu jautājumā atbalstām nepieciešamību izveidot vienotu ES nostāju ANO Klimata samitam, pārapstiprinot ES līderību cīņā ar klimata pārmaiņām, kā arī apņemšanos īstenot Parīzes nolīguma saistības. Latvija atbalsta nepieciešamību kā ES mērķi noteikt nepieciešamību līdz 2050. gadam ES kļūt par vienu no pirmajām, kas sasniedz siltumnīcefekta gāzu (SEG) emisiju neto nulles līmeni, jeb klimatneitralitāti. Tā sasniegšana būs iespēja sniegt ieguldījumu globālo klimata pārmaiņu mazināšanā un modernizēt ES ekonomiku, palielinot konkurētspēju.

*Citi jautājumi*

Sadaļā *citi jautājumi* pašreiz plānots pieņemt zināšanai Prezidentūras sadarbībā ar EK un Augsto pārstāvi ārlietās sagatavoto ziņojumu par **cīņu pret dezinformāciju** Eiropas Parlamenta vēlēšanu kontekstā. Iespējams diskutēs par tālākām iespējām, kā stiprināt ES demokrātijas noturību pret dezinformāciju un kiberuzbrukumiem.

Latvijas nostāja. Dezinformācijas problēmai ir ilgtermiņa raksturs, tāpēc Eiropadomei regulāri jāizvērtē progress jau pieņemto dokumentu un lēmumu, t.sk. "Rīcības plāna cīņai pret dezinformāciju" ieviešanā. Svarīgi elementi ir caurskatāma un atbildīga tiešsaistes platformu darbība, kā arī sabiedrības izglītošana medijpratībā un mediju vides stiprināšana.

|  |  |
| --- | --- |
| Iesniedzējs: ārlietu ministrs | E.Rinkēvičs |
| Vīza: valsts sekretāra p.i. | A.Lots |

R.Brusbārdis, 67016406

Reinis.Brusbardis@mfa.gov.lv